[{"text_idx": "#000002", "text": "Regule, c\u0302iutage, oni rondiris kun polvovis\u0302tuko, kiu estis eluzita c\u0302emizeto au\u0306 alia peco el flanelo. En la malgranda kuirejo, c\u0302io alirebla de panjo estis prifrotata. La murbretoj kun c\u0302iaj potoj kaj patoj devis atendi g\u0302is sabato, la puriga tago."}, {"text_idx": "#000003", "text": "C\u0302iun antau\u0306tagmezon, kiam la knaboj estis en la lernejo, au\u0306 kiam ili ankorau\u0306 dormis dum la ferioj, la balailo estis uzata. Kiam pluvantis au\u0306 pluvintis, la plankovis\u0302tuko estis utiligata. En sitelo da varma akvo oni miksis iom da bruna sapo. En g\u0302i la dika blanka plankovis\u0302tuko kun sia trikolora bendo estis trempata kaj iom eltordata. Oni pasigis g\u0302in sur la tutan surfacon, sed frotadis sur la plej malpuraj lokoj, g\u0302is c\u0302iu malpuraj\u0302o malaperis. En alia sitelo estis malvarma akvo kun iom pli malnova plankovis\u0302tuko. Tiu duone malseka estis metita sur eluzita broso por vis\u0302i la plankon. Fine la planko estis g\u0302isfunde purigata per bone ellavita kaj eltordita plankovis\u0302tuko permane frotata por plej bone povi atingi c\u0302iun anguleton. La plankoj en la kuirejoj konsistis el ceramikaj kaheloj. Ili estis facile bonteneblaj sed tiu en la lavejo konsistis el bluaj brikoj kaj devis esti pli ofte purigata. Estis ankau\u0306 tiu lasta, kiu estis plej multe malpurigata."}, {"text_idx": "#000004", "text": "Plac\u0302is al nia Fani eliri kaj eniri la domon plurfoje en horo. Kiam koko venis tro proksime al la krado, Fani ja devis plenumi sian hejmhundan taskon forpelante g\u0302in, sendepende de la fakto, c\u0302u pluvis au\u0306 ne. Poste g\u0302i reeniris la domon, provis per forta skuado sekigi sin kaj venis al panjo, por ke s\u0302i sekfrotu g\u0302in per mantuko. Tion g\u0302i ja povis ripeti plurajn fojojn, g\u0302is la pordo estis fermata kaj s\u0302losata. C\u0302e pluvo la katoj elektis la vitrodomon por sia promeneto, c\u0302ar ili mals\u0302atis akvon. Se guto da akvo falintis sur ilin, ili forlekadis kaj forfrotadis g\u0302in dum horoj en sia kutima loko sub la vito sur tabakmato (la pakaj\u0302o de importita tabako)."}, {"text_idx": "#000006", "text": "La sabatoj estis la veraj tagoj por la purigado. La purigado komencig\u0302is en la malgranda kuirejo. Sur la hejtilo la marmito disponebligis varman akvon. Unue la seg\u0302oj kaj tabloj estis flanken s\u0302ovataj. Sekvis vers\u0302o da brunsapa lesivo sur la plankon. Tiam oni frotis per duone eluzita broso, g\u0302is c\u0302ie aperis s\u0302au\u0306mbobeloj. Sekve oni forlavis la tuton per malvarma akvo. Estis amuze kunlabori kaj brosi c\u0302ion al la defluila truo tra la muron. Komence ankorau\u0306 ne estis vis\u0302ilo, sed de kiam pac\u0302jo estis farinta iun, ig\u0302is pli facile sekigi c\u0302ion. Poste la plankovis\u0302tuko estis trempata en varman akvon, kaj bone eltordata g\u0302i sekigis c\u0302ion. Iujn tagojn, kiam la vetero estis pluveca, s\u0302ajnis, kvazau\u0306 la planko malvolis sekig\u0302i kaj c\u0302iam denove malsekig\u0302adis."}, {"text_idx": "#000007", "text": "La alia kuirejo ne estis tiel amuza, c\u0302ar tie ne estis tia defluila truo, kaj c\u0302iu akvo devis esti brosata tra la pordaperturo en la lavejon. Avantag\u0302o estis, ke c\u0302i tie ne tiel dense trovig\u0302is mebloj. La koridoro al la s\u0302tuparo estis frotata per plankovis\u0302tuko por iom fres\u0302igi g\u0302in. C\u0302e la pordo al la lavejo la plankovis\u0302tuko estis eltordata kaj metata sur la plankon en la pordaperturo. Envenanto devis tie purigi siajn plandumojn."}, {"text_idx": "#000008", "text": "Kiam la granda kuirejo estis preta, necesis prepari la mang\u0302aj\u0302on. Se ne postrestis supo de la antau\u0306a tago, buterlakto estis preparata. Sekvis nokoj kun rosinoj en butersau\u0306co. Kelkfoje estis makaronoj kun butersau\u0306co kaj bruna sukero. Kelkajn fojojn panjo preparis frititajn rizbulojn (mi ankorau\u0306 serc\u0302as la recepton, c\u0302ar ili estis bonegaj). Tiuj estis ne nur bongustaj sed ankau\u0306 rapide pretaj. Posttagmeze sekvis purigado de la lavejo kaj necesejo. Per la resto de la lesivo la korteto estis iom frotata kaj c\u0302io estis postlavata per kelkaj siteloj da pluvakvo. Ekstere la vis\u0302ilo sola sufic\u0302is por sekigi."}, {"text_idx": "#000009", "text": "Se restis ankorau\u0306 iom da tempo, ankau\u0306 la vitrodomo estis iom purigata."}, {"text_idx": "#000011", "text": "Je la unua tago la domo s\u0302ajnis nudigata, c\u0302ar c\u0302iuj kurtenoj estis deprenataj de antau\u0306 la fenestroj. Oni metis ilin en marmiton, kiun oni varmigis. La kurtenoj estis singarde permane traktataj, blankigataj kaj gladetataj. Ili estis el malpeza katuno, kiu bezonis multan zorgon, c\u0302ar g\u0302i ig\u0302is rompig\u0302ema pro la efiko de la lumo."}, {"text_idx": "#000012", "text": "La pezaj kurtenegoj de la salono estis funde batpurigataj kaj brosataj kaj baldau\u0306 rependigataj je la lignaj stangoj super la fenestroj."}, {"text_idx": "#000013", "text": "De supre en la subtegmento g\u0302is malsupre en la kelo c\u0302io estis forigata de sia loko. Oni komencis tute supre, traktis c\u0302ambron post c\u0302ambro, ec\u0302 la lukoj el la tiam ankorau\u0306 ne uzata mansardo kaj subtegmento kvazau\u0306 novig\u0302is. Oni malavare aldonis vinagron al la akvo por purigi la malpurajn vitrojn. La tapetoj estis frotataj per nova mola broso por forigi la araneaj\u0302ojn. Oni eligis la malnovajn vestaj\u0302ojn el la malnova malgranda vestos\u0302ranko, senpolvigis kaj rependigis ilin. Kelkaj cidonioj donis bonan odoron. Kiam c\u0302ambro estis fintraktita, g\u0302i estis aspergata per lavendakvo, onidire kontrau\u0306 mus\u0302oj, sed precipe por forigi la mucidan odoron de neuzata c\u0302ambro."}, {"text_idx": "#000014", "text": "En la mansardo la fenestroj estis purigataj kaj mortintaj mus\u0302oj forigataj. Fres\u0302lavitaj litotukoj estis metataj sur la litojn kaj la litkovriloj estis forte els\u0302utataj kaj aerumataj antau\u0306 la fenestro. La planko estis vis\u0302ata per sapakvo kaj sekve enkau\u0306stikata. En la subtegmento c\u0302io estis senpolvigata kaj remetata sur sia loko g\u0302is la venonta jaro. La dormoc\u0302ambroj estis intense aerumataj kaj la matracoj estis deprenataj de la litoj kaj aerumataj antau\u0306 la fenestroj. Oni ankau\u0306 kontrolis, c\u0302u la matraco ne bezonis batadon. Kelkfoje oni ankau\u0306 eligis la risortujojn por forigi la lanflokojn kaj la polvon el ilia interno. Ni tiam devis dormi sur la planko en la mansardo."}, {"text_idx": "#000015", "text": "Fakte tio estis amuza travivaj\u0302o, inau\u0306gurata per kapkusena batalo. Post kolera vokado de malsupre c\u0302io baldau\u0306 trankvilig\u0302is."}, {"text_idx": "#000016", "text": "La postan tagon la litoj estis denove muntataj kaj aspektis tute novaj."}, {"text_idx": "#000017", "text": "La vestos\u0302rankoj estis malplenigataj kaj la enhavo estis kontrolata. La kostumoj estis aerumataj kaj la kontrau\u0306tineaj buletoj estis renovigataj. Tio, kio ig\u0302is tro malgranda au\u0306 estis eluzita, estis metata en apartan sakon. La vintraj litkovriloj estis aparte lavataj kaj estis dum pluraj tagoj sekigataj en la vitrodomo. Bone falditaj, ili estis aspergataj per lavendakvo. En angulon de la s\u0302ranko oni metis fres\u0302an cidonion pro ties delikata parfumo."}, {"text_idx": "#000018", "text": "En la salono kaj bela mang\u0302oc\u0302ambro c\u0302i-foje estis multa movig\u0302o. La lustro estis purigata kaj c\u0302iu aparta vitra sonorileto estis dekroc\u0302ata kaj lavata en lesiveto. La fragila tableto sur siaj sveltaj piedetoj brilis pro la j\u0302usa enkau\u0306stikado ... kiel je la antau\u0306a jaro. La foteloj estis batpurigataj kaj brosataj. Pere de longega bastono oni serc\u0302is araneaj\u0302ojn c\u0302e la alta plafono. La felteca tapeto estis frotata per mola broso. La lignaj paneloj ricevis sian porcion da enkau\u0306stiko, kiu devis sufic\u0302i por plia jaro. En la verando, kie pac\u0302jo tiutempe ankorau\u0306 verkis, nur la fenestroj estis lavataj kaj la planko ricevis rapidan traktadon. Sekvis la s\u0302tuparo malsupren kaj fine la kelo. C\u0302iuj j\u0302eleujoj kaj marmeladujoj estis relokataj kaj sur la murbreto venis fres\u0302aj gazetoj. La c\u0302iam grizbluan plankon oni ne rajtis forgesi, sed neniel eblis briligi g\u0302in."}, {"text_idx": "#000019", "text": "Sekvis la kuirejoj. C\u0302iuj potoj kaj patoj estis dekroc\u0302itaj kaj lavataj. Intertempe ni povis kontroli la enhavon. De florsemoj g\u0302is sendang\u0302eraj pingloj kaj malnova difektita rozario, c\u0302e kiu jam de jaroj mankis kvinono, kaj funebraj kartoj apud bildokartoj el misiejoj, g\u0302is ni akaparis la s\u0302atatan bluan supujon. En g\u0302i trovig\u0302is eble ja mil (taksite de niaj infanaj okuloj) malnovaj pos\u0302tkartoj de niaj patroflankaj geonkloj. C\u0302iam starig\u0302is demandoj kaj c\u0302iufoje venis la sama respondo \u201cmi nun ne havas tempon, sed poste\u201d. Tiu posto ankorau\u0306 devas veni."}, {"text_idx": "#000020", "text": "La kupraj\u0302oj estis traktataj per Sidol kaj tiel brilfrotataj, ke oni povis spegulig\u0302i per ili. La multaj stanaj teleroj estis frotataj per blanka sablo por reflekti la malmultan tiean lumon. La globlanterno brilis sur la s\u0302ranko apud la delikataj eburaj\u0302etoj. La tirkestoj estis malplenigataj. La naztukoj, escepte de kelkaj, estis metataj en la lavotaj\u0302ujo. En la alia tirkesto trovig\u0302is la paperaj\u0302oj de pac\u0302jo, kiujn neniu rajtis tus\u0302i."}, {"text_idx": "#000021", "text": "La bela servico ankau\u0306 estis elprenata, peco post peco estis lavata en pelveto sur la tablo kaj tuj remetata en sia loko. C\u0302i tie ni ne rajtis helpi; ni povis rigardi de la alia flanko de la tablo. La belan damaskan tablotukon oni lasis netus\u0302ita, g\u0302i estis tro delikata. Nur la malnova cidonio estis anstatau\u0306igata."}, {"text_idx": "#000022", "text": "Ankau\u0306 la medikaments\u0302ranko estis kontrolata kaj listeto estis redaktata pri c\u0302io ac\u0302etenda c\u0302e la apotekisto."}, {"text_idx": "#000023", "text": "La malnova vakstolo de la tablo estis anstatau\u0306igata per nova kolora vakstolo."}, {"text_idx": "#000024", "text": "Ec\u0302 la infanseg\u0302o estis forte brosata."}, {"text_idx": "#000025", "text": "La tablo estis fors\u0302ovata de antau\u0306 la benko kaj oni ekfrotegis la malmolan kverklignan benkon. Ankau\u0306 la murbreto estis malplenigata, sed c\u0302i tie en la potoj ne troveblis io, kio povus interesi nin. Estis rubandoj au\u0306 elastaj\u0302oj sur kartonetoj kaj buleto da s\u0302nuretoj kaj kelkaj skatoletoj kun c\u0302iaj butonoj diversgrandaj kaj diversmodelaj."}, {"text_idx": "#000026", "text": "La laboro en la granda kuirejo ne dau\u0306ris tiom longe, c\u0302ar c\u0302i tie c\u0302io estis uzata c\u0302iutage. Kiam la kuireja s\u0302ranko estis purigata, panjo c\u0302iufoje trovis ion, kion s\u0302i jam delonge serc\u0302is kaj s\u0302i diris \u201cKiel tio do alvenis c\u0302i tie?\u201d. Kiel c\u0302iuj kantaj\u0302oj iam finig\u0302as, felic\u0302e ankau\u0306 la granda purigado finig\u0302is, c\u0302ar tio jam ektedis nin. La postan semajnon la antau\u0306a g\u0302ardeno estis traktata kaj baldau\u0306 estis Pasko."}, {"text_idx": "#000027", "text": "Kiam ni ankorau\u0306 estis tre malgrandaj, la vazaro jam ne plu estis lavata en la blus\u0302tona lavokuvo, sed en emajlita pelvo."}, {"text_idx": "#000028", "text": "La malpuraj tasoj kaj teleroj c\u0302iam estis amasigataj sur la s\u0302ranketon apud la lavokuvo. Apud ili trovig\u0302is la potoj kaj patoj. Oni amasigis c\u0302ion por liberigi lokon por la pelveto. La varma akvo venis el la kaldrono sur la hejtilo. Unue oni metis en la varman akvon kelkajn pecojn da sodo el la kesteto sub la lavokuvo por solvig\u0302i, poste oni aldonis malvarman akvon, g\u0302is oni povis teni la fingrojn en g\u0302i. Dum la dau\u0306ro de la lavado, la akvo malvarmig\u0302is kaj oni devis aldoni varman. Okazis pluraj vazarlavadoj en tago. Komence oni ne postgargaris la vazaron. Sed poste oni uzis plian pelveton, en kiun oni metis varmetan akvon. La eterne malseka vazarlava tuko estis eltordata kaj la laboro povis komencig\u0302i."}, {"text_idx": "#000029", "text": "Regis deviga sinsekvo: unue la glasaro estis lavata kaj postgargarata, sekvis la argilaj potoj, la teleroj kaj la tasoj, nun estis la vico por kuleroj, forkoj kaj tranc\u0302iloj. La aluminiaj potoj kaj nigraj patoj estis la lastaj."}, {"text_idx": "#000030", "text": "C\u0302io estis metata sur rakon por degutigi. La kuirejaj sekigaj tukoj pendis sur hoketo je la murbreto. Ili estis pure linaj tukoj kun blankaj kaj rug\u0302aj kvadratetoj. Je angulo estis alkudrita banteto por pendigi ilin."}, {"text_idx": "#000031", "text": "La plej ag\u0302aj knaboj rajtis sekfroti la vazaron kaj la malpli ag\u0302aj povis formeti g\u0302in en la malsupran parton de la kuireja s\u0302ranko. La potojn panjo mem frotis per la lavilo kaj s\u0302i tuj metis ilin en la g\u0302ustajn lokojn super sia kapo, sur la murbretoj."}]